CELEX: 32021D0150
Language: ro
Date: 2020-12-16 00:00:00
Title: Decizia de punere în aplicare (UE) 2021/150 a Comisiei din 16 decembrie 2020 privind o derogare în favoarea Aeroportului City of Derry de la cerința de a deține un certificat eliberat de Irlanda în temeiul articolului 41 alineatul (6) din Regulamentul (UE) 2018/1139 al Parlamentului European și al Consiliului [notificată cu numărul C(2020) 8914] (Numai textul în limba engleză este autentic)

9.2.2021   
               
               
                  RO
               
               
                  Jurnalul Oficial al Uniunii Europene
               
               
                  L 45/5
               
            
         DECIZIA DE PUNERE ÎN APLICARE (UE) 2021/150 A COMISIEI
         din 16 decembrie 2020
         privind o derogare în favoarea Aeroportului City of Derry de la cerința de a deține un certificat eliberat de Irlanda în temeiul articolului 41 alineatul (6) din Regulamentul (UE) 2018/1139 al Parlamentului European și al Consiliului
         
            
               [notificată cu numărul C(2020) 8914]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2007 și (CE) nr. 216/2008 ale Parlamentului European și ale Consiliului și a Regulamentului (CEE) nr. 3922/91 al Consiliului (1), în special articolul 41 alineatul (6) al treilea paragraf,
         după consultarea Comitetului pentru aplicarea unor norme de siguranță comune în domeniul aviației civile,
         întrucât:
         
                     (1)
                  
                  
                     Aeroportul City of Derry este situat pe teritoriul Regatului Unit și face parte din Regiunea scoțiană de informare a zborurilor (FIR) din Regatul Unit, aproape de limita FIR Shannon din Irlanda. Apropierile instrumentale spre aeroport impun aeronavelor să intre în FIR Shannon înainte de aterizarea finală. Din motive practice, pentru a facilita desfășurarea în condiții de siguranță a procedurilor de apropiere instrumentală spre aeroport, autoritățile aeronautice irlandeze au delegat managementul traficului aerian/serviciile de navigație aeriană (ATM/ANS) pentru această apropiere furnizorului de ATM/ANS din aeroportul City of Derry. Certificatele eliberate de autoritățile competente din Regatul Unit furnizorilor de servicii de navigație aeriană din Regatul Unit în temeiul Regulamentului (UE) 2018/1139 nu vor mai fi valabile în Uniune la încheierea perioadei de tranziție stabilite în Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (2) (denumit în continuare „Acordul de retragere”).
                  
               
                     (2)
                  
                  
                     După încheierea perioadei de tranziție, furnizorii de ATM/ANS din Regatul Unit vor fi în măsură să furnizeze servicii în Uniune, cu condiția să dețină un certificat valabil eliberat de Agenția Uniunii Europene pentru Siguranța Aviației (denumită în continuare „agenția”) în temeiul articolului 80 din Regulamentul (UE) 2018/1139 în calitate de furnizori de ATM/ANS din țări terțe.
                  
               
                     (3)
                  
                  
                     La 21 august 2019, autoritatea aeronautică irlandeză, în calitate de autoritate competentă irlandeză și în numele Irlandei, și-a notificat intenția de a acorda o derogare aeroportului City of Derry de la cerința de a deține un certificat de furnizor de servicii ATM/ANS eliberat de Irlanda, în temeiul articolului 41 alineatul (6) din Regulamentul (UE) 2018/1139. Se preconizează că derogarea respectivă va deveni aplicabilă în ziua următoare celei în care se încheie perioada de tranziție menționată la articolul 126 din Acordul de retragere.
                  
               
                     (4)
                  
                  
                     Derogarea propusă și justificarea acesteia au fost evaluate de agenție, care, în recomandarea sa din 29 august 2019, concluzionează că au fost îndeplinite toate condițiile prevăzute la articolul 41 alineatul (6) din Regulamentul (UE) 2018/1139.
                  
               
                     (5)
                  
                  
                     În special, sediul principal al furnizorului se află în afara teritoriului pentru care este responsabilă Irlanda. În plus, apropierile spre aeroportul City of Derry impun ca aeronavele să intre într-un segment scurt al FIR Shannon și, prin urmare, ar fi disproporționat să se solicite certificarea furnizorului de ATM/ANS pentru un volum atât de mic de trafic aerian. Furnizorul de ATM/ANS pentru aeroportul City of Derry este în prezent certificat de Autoritatea Aviației Civile din Regatul Unit în conformitate cu Regulamentul (UE) 2018/1139 și au fost instituite acorduri oficiale cu autoritatea aeronautică irlandeză, în calitate de autoritate competentă pentru Irlanda, în ceea ce privește supravegherea și asigurarea respectării legii pentru a asigura conformitatea cu normele aplicabile, în special cu cerințele esențiale menționate la articolul 40 din Regulamentul (UE) 2018/1139. Domeniul de aplicare al derogării este clar definit și rămâne limitat la ceea ce este strict necesar și, în cazul în care durata sa depășește cinci ani, derogarea va face obiectul unei revizuiri periodice, la intervale corespunzătoare, și anume anual, de către autoritatea aeronautică irlandeză, care va informa Comisia cu privire la aceasta. În cele din urmă, derogarea se aplică în mod nediscriminatoriu.
                  
               
                     (6)
                  
                  
                     Derogarea în favoarea aeroportului City of Derry de la cerința de a deține un certificat de furnizor de servicii ATM/ANS eliberat de Irlanda îndeplinește condițiile prevăzute la articolul 41 alineatul (6) primul paragraf din Regulamentul (UE) 2018/1139,
                  
               ADOPTĂ PREZENTA DECIZIE:
         
            Articolul 1
            Derogarea în favoarea aeroportului City of Derry de la cerința de a deține un certificat pentru managementul traficului aerian și serviciile de navigație aeriană (ATM/ANS) eliberat de Irlanda îndeplinește condițiile prevăzute la articolul 41 alineatul (6) din Regulamentul (UE) 2018/1139.
         
         
            Articolul 2
            Prezenta decizie se aplică din ziua următoare datei la care dreptul Uniunii încetează să se aplice Regatului Unit în temeiul articolelor 126 și 127 din Acordul de retragere.
            Prezenta decizie se adresează Irlandei.
         
         
            Adoptată la Bruxelles, 16 decembrie 2020.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 212, 22.8.2018, p. 1.
         
            (2)  JO L 29, 31.1.2020, p. 7.